מנחם רוסק

מנחם רוסק (רוּסָק, 24 ביולי 1920 – 21 באוגוסט 2000) היה חבר קיבוץ נען וחבר בארגוני ההגנה והפלמ"ח. בתקופת מלחמת העצמאות שירת כמפקדו השני של הגדוד החמישי של הפלמ"ח ("גדוד שער הגיא") ובהמשך מונה לסגן מפקד חטיבת הראל תחת פיקודו של יוסף טבנקין. השתתף בקרבות העיקריים לפריצת הדרך לירושלים ולשחרור אזור השפלה והנגב. רוסק נולד ב-1920 בעיר פלוצק שבפולין ליעקב ורחל רוסק. האב, שהיה ציוני, עלה ארצה ב-1923 וב-1925 עלתה רחל עם מנחם ואחיו (במסגרת העלייה הרביעית). עם עלייתם גרה המשפחה בחיפה ולאחר זמן מה נפטרה האם ממחלה. רוסק המשיך לימודיו בחיפה ובגיל 14 נשלח ללמוד בכפר הנוער בן שמן. בתום לימודיו ב-1937 הצטרף להכשרה המגויסת של הנוער העובד והלומד בעין חרוד איתה עבר לנען. בנעוריו הרבה רוסק לשהות בבית דודו תנחום בכפר חיטים שם רכש, מבני משפחתו, ידע ומיומנויות בתחום החקלאות שהביאו אותו לעסוק בתחום זה בהמשך חייו. ב-1938 הצטרף רוסק לארגון ההגנה. ב-1943 הועמדה בפניו הברירה להתגייס לצבא הבריטי או לפלמ"ח. רוסק החליט להישאר בארץ והצטרף לפלמ"ח שם שובץ לפלוגה ה'. לאחר הצטרפותו לפלמ"ח נשלח רוסק לקורסי פיקוד וב-1947 מינה אותו יגאל אלון למפקד אבטחת שיירות לירושלים. בהמשך מונה למפקד פלוגה א', לסגן מפקד הגדוד החמישי ובהמשך למפקדו. בתחילת דרכו בתפקיד זה פעל רוסק לגבש את הגדוד מהפלוגות שהרכיבו אותו. התפקיד הראשון שהוטל על הגדוד היה לתפוס את המשלטים ששלטו על שער הגיא כדי לאפשר מעבר של השיירות לירושלים. כוחות הגדוד, שהחזיקו את המשלטים ואיפשרו את מעבר השיירות, סבלו מנפגעים רבים כתוצאה מהאש כבדה של הכנופיות הערביות (כולל ירי תותחים) אולם רוסק הורה לחייליו להיאחז במקום בכל מחיר כדי למנוע את חסימת הדרך לירושלים. באפריל 1948 השתתף הגדוד במבצע נחשון ובהמשכו במבצע הראל. במאי עלה רוסק עם הגדוד לירושלים שם השתתף, במסגרת תוכנית ד' של ארגון "ההגנה", במבצע יבוסי שנועד ליצור רצף טריטוריאלי יהודי. במהלך מבצע זה נלחם הגדוד בשיח' ג'ראח, שועפט, אוגוסטה ויקטוריה, א-טור ועוד. במאי לחם הגדוד בקרב רמת רחל. ביוני ירד הגדוד מירושלים והשתתף במבצע יורם לכיבוש משטרת לטרון (כחלק מהמאמץ להרחיב את המסדרון לירושלים). ביולי אותה שנה מונה רוסק לסגן מפקד חטיבת הראל תחת פיקודו של יוספל'ה טבנקין. בתפקידו זה השתתף עם החטיבה ביולי במבצע דני ובאוקטובר במבצע ההר. בשלהי 1948 ירד רוסק עם חטיבת הראל לנגב כדי להשתתף במבצע חורב במהלכו פעלה החטיבה בין עוג'ה אל-חפיר לרפיח במטרה לנתק את רצועת עזה ולמנוע הגעת תגבורות אליה. ב-1949, עם סיום המלחמה, השתחרר רוסק מהשירות וחזר לנען שם החל לעבוד במטעי הקיבוץ. במקביל מילא שורה של תפקידי מפתח ביישוב (מזכיר, מרכז משק ומרכז עבודה). בהמשך מימש רוסק את ניסיונו הרב והתנדב לסייע למשקים צעירים (כיסופים ומשמר דוד) ובנוסף עסק בהוראה ובחינוך. רוסק מילא שורה של תפקידים בכירים במערכת הקיבוצית ושימש תקופה ארוכה כמרכז ועדת הביטחון של הקיבוץ המאוחד. במהלך השנים היה רוסק פעיל בשימור מורשת הפלמ"ח ופעילות חטיבת הראל ויחד עם חברו אפרים בלוך יזם את הוצאת הספר של פלוגה ה' "והלכתם בארץ". בתקופה ההכשרה המגויסת בנען הכיר רוסק את חברת הקיבוץ חנה (לבית סבירסקי) ונישא לה. לזוג נולדו 3 ילדים (אסא, יפתח ושרה). הבן, סגן יפתח רוסק, נפטר בתקופת הכוננות למלחמת ששת הימים. בצידו המזרחי של קיבוץ נען הקימה המשפחה מצפור על שמו של רוסק. המצפור משקיף, מצד אחד, על המטעים אותם הקים וניהל רוסק ומצד שני צופה אל הרי ירושלים שם לחם. יואב הרפז, דרך האש - הגדוד החמישי של הפלמ"ח, הוצאת "מערכת", קיבוץ דליה, 2008 "אחת הפלוגות" - סיפורה של פלוגה ה' פלמ"ח, הוצאת קיבוץ גבעת ברנר, 1992 מנחם רוסק, באתר הפלמ"ח מנחם רוסק, באתר של קיבוץ נען (הקישור אינו פעיל) הגדוד החמישי של הפלמ"ח, באתר "רגעים היסטוריים" הגדוד החמישי - גדוד "שער הגיא", באתר הפלמ"ח מורשת קרב - הגדוד החמישי (שער הגיא) חטיבת הראל, באתר הנצחה בפתח תקווה (אורכב) מנחם רוסק, סרטון באתר יוטיוב, סרט שהכין בנו אסי רוסק, 14 בנובמבר 2014 באותה תקופה כבר היה אב ל-2 ילדים בפיקודו של אברהם נגב פלוגה ה', באתר הפלמ"ח מחליפו של רוסק בפיקוד על הגדוד החמישי היה יששכר שדמי "אחת הפלוגות" סיפורה של פלוגה ה' פלמ"ח, הוצאת גבעת ברנר, 1992 חנה בת שרה ויעקב דבירסקי. עלתה ארצה ב-1932. לפני עלייתה ארצה הייתה חברת חוות ההכשרה בגרוכוב שבוורשה בתור מזכיר הקיבוץ היה זה רוסק שקיבל ראשון את ההודעה על נפילת בנו מצפור רוסק, באתר של "עמוד ענן"